Nemendur í 10. bekk Grunnskóla Snæfellsbæjar voru útskrifaðir við hátíðlega athöfn í liðinni viku . Athöfnin fór fram í Ólafsvíkurkirkju og hófst á því að María Ýr Þráinsdóttir , nemandi í 10. bekk söng lagið Let it be við undirleik Hlöðvers Smára Oddssonar . Að lokinni ræðu Magnúsar Þórs Jónssonar skólastjóra spilaði Cezary Dubaj , nemandi í 10. bekk á fiðlu . Að því loknu voru veittar viðurkenningar fyrir góðan námsárangur af félagasamtökum og velunnurum skólans . Fyrir stærðfræði fékk Viktoría Ellenardóttir viðurkenningu frá Lionsklúbbi Ólafsvíkur , í íslensku veitti Kvenfélag Hellissands Margréti Olsen viðurkenningu , Lionsklúbburinn Þernan veitti Viktoríu Ellenardóttur viðurkenningu í ensku . Danska Menntamálaráðuneytið veitti Guðlaugu Írisi Jóhannsdóttur viðurkenningu í dönsku , Grunnskóli Snæfellsbæjar veitti Kristni Hrafnssyni viðurkenningu í norsku ásamt því að veita Viktoríu Ellenardóttur viðurkenningu í verk-list og valgreinum . Þjóðgarðurinn og Vör veitti þeim Kristni Hrafnssyni og Viktoríu Ellenardóttur viðurkenningu í náttúrufræði , í samfélagsfræði veitti Snæfellsbær Viktoríu Ellenardóttur viðurkenningu . Lionsklúbbur Nesþinga veitti svo verðlaun fyrir hæstu meðaleinkunn en þau hlaut Viktoría Ellenardóttir með meðaleinkunnina 9,54 . Sérstaklega voru svo kvaddir þeir Hilmar Atli Þorvarðarson og Ómar Hall af starfsfólki skólans og var þeim afhent kveðjugjöf . Að þessu loknu afhentu umsjónarkennarar 10. bekkjar , Haukur Þórðarson á Lýsuhóli og Svavar Ólafur Pétursson í Ólafsvík nemendum sínum vitnisburð vetrarins um leið og þau röðuðu sér upp fyrir myndatöku með kennurum og skólastjóra . Nemendur 10. bekkjar í Grunnskóla Snæfellsbæjar veturinn 2012 - 2013 gengu svo út í vorið undir dynjandi lófaklappi . Að athöfn lokinni var kaffiveisla í skólahúsinu .